महाकवि कालिदास ने आम के बौर की काम देवता के तीर से तुलना की। उनके अनुसार आम के पेड़ पर बौर आने का मौसम प्रेमी हृदयों में मिलन की ज्योत जगाता है। आम के बौर की मोहक खुशबू जब चारों ओर फैलती है तो प्रेमी मदमस्त झूमने लगते हैं और अपने साथियों से मिलने को बेचैन हो उठते हैं। देखा जाए तो आम के बौर का मौसम बसंत ऋतु होती है, जिसे कवियों की भाषा में ऋतुराज या कामदेव का सिरमौर कहा गया है। बसंत कवियों व प्रेमियों की प्रिय ऋतु है अत: इससे संबंधित असंख्य शब्द लिखे गए हैं।